কখনও রামকৃষ্ণ দেবের বাণী, কখনও কবীর সুমনের গান, কখনও আবার পরিবারের কাউকে হারানোর বেদনার সঙ্গে তুলনা— ফুটবলারদের উজ্জীবিত করতে বুধবার এগুলোই ছিল সঞ্জয়ের হাতিয়ার। রবিবারের চেন্নাই সিটি এফসি ম্যাচের জন্য ফুটবলারদের উদ্বুদ্ধ করতে সঞ্জয় এদিন দর্শন শাস্ত্রেরই সাহায্য নিলেন।
আইলিগ কার্যত হাতছাড়া। কিন্তু সামান্য একটা সুযোগ রয়েছে। তবে সবটা নির্ভর করছে শেষ ম্যাচে আইজলের হারের উপর। সঞ্জয় বুধবার বলে দেন, ‘‘রামকৃষ্ণ দেব তো বলেই গিয়েছেন, যেটা তোমার হাতে নেই, সেটা নিয়ে ভেবো না। তাই আমরা সবকিছু ভুলে শেষ ম্যাচটা জেতার চেষ্টা করব।’’ প্র্যাক্টিস শুরুর আগে ফুটবলারদের সঙ্গে দীর্ঘ বৈঠক করেন সঞ্জয়। সেখানে সুমনের গানের লাইন ‘হাল ছেড়ো না বন্ধু...’-র উদাহরণ টেনে দেবজিতদের তাতানোর পাশাপাশি লিওনেল মেসির প্রসঙ্গ টেনে বলেছেন, ‘‘কোপা আমেরিকার পর মেসি খেলা ছেড়ে দেবে বলেছিল। কিন্তু ও আবার ঘুরে দাঁড়িয়েছে।’’ সঞ্জয়ের পেপটক-এ কতটা উদ্বুদ্ধ হয়েছেন সনিরা, সেটা রবিবার চেন্নাই ম্যাচেই বোঝা যাবে। তবে আইলিগ কার্যত হাতছাড়া হওয়ার পাশাপাশি মোহনবাগানের জন্য খারাপ খবর, চোটের জন্য প্রণয় হালদারকে সম্ভবত ফেডারেশন কাপে পাওয়া যাবে না। তবে শুভাশিস বসু চোট সারিয়ে দলে ফিরছেন। এদিকে শেষ মুম্বই সিটি ম্যাচে খারাপ পারফরম্যান্সের জন্য বাদ পড়লেন ক্রিস পেইন। মহম্মদ রফিক, নারায়ণ দাসরাও বাদ পড়েছেন। প্লাজা দলে ফিরছেন। অর্ণব মণ্ডলকেও ফেরানো হচ্ছে। পেটের সমস্যার জন্য বুকেনিয়া এদিন প্র্যাক্টিস করেননি। তবে আজ বৃহস্পতিবার দলের সঙ্গে যাচ্ছেন।